SL Uradni list Evropske unije C 182/16

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 182/18

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„TERNERA GALLEGA“

ES št.: ES-PGI-0105-0012-04.06.2010

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda — ☒ geografsko območje — ☒ dokazilo o poreklu — ☒ metoda pridobivanja —  povezanost —  označevanje —  nacionalne zahteve —  drugo (navedite)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Opis

Seznam pasem živine, ki so primerne za proizvodnjo mesa, zaščitenega z geografsko označbo, je razširjen na druge tradicionalne galicijske pasme za proizvodnjo mesa, njihove križance ter križance teh pasem s kravami molznicami pasem Frisona in Pardo Alpina.

ZGO „Ternera Gallega“ se uporablja predvsem za meso živali galicijske rumene in rjave pasme (Rubia Gallega, Morenas Gallegas), ki izvirajo s posestev, kjer so krave namenjene za dojenje klavnih živali, in iz industrijskega križanja na kmetijah mlečnega sektorja. Pogosto te pasme sobivajo ali se križajo z drugimi pasmami za proizvodnjo mesa iz Galicije, kot so Asturiana de los Valles, Limousine in Blonde d'Aquitaine. Zato je treba tudi te pasme vključiti v ZGO „Ternera Gallega“, da se spodbujata in zagotovita uspešno delovanje kmetijskih posestev in razvoj sektorja, saj so kakovost in značilnosti mesa z ZGO odvisne od rejnih praks, krme in ravnanja z živalmi, vse to pa je enako za vse pasme, ne glede na njihove značilnosti.

Tipologija različnih kategorij živali, za katere se uporablja ZGO, je spremenjena tako, da se upoštevajo starost, krma in način proizvodnje, tako da se v kategoriji telet (živali, mlajše od 10 mesecev) razlikuje med živalmi, za katere sistem reje temelji na dojenju in katerih meso se trži z imenom „Suprema“, in živalmi, odstavljenimi v različnih starostih. Kategorija pitovno tele (cebón) je ukinjena. Namen teh sprememb je doseči večjo preglednost in jasnost transakcij pri viru ter potrošniku zagotoviti boljše informacije o mesu z ZGO „Ternera Gallega“.

Mesnatost trupov in značilnosti mesa so prilagojene različicam v tipologiji živali.

3.2 Geografsko območje

Območje reje je razširjeno na sosednje občine in se prekriva z območjem proizvodnje, to je z ozemljem Galicije.

3.3 Dokazilo o poreklu

Za posodobitev in prilagoditev nadzorov, sledljivosti, proizvodnih razmer in izdelave proizvoda v različnih fazah ter za izboljšanje sistema certificiranja in označevanja so uvedene naslednje spremembe:

— Obstoječim registrom živinorejcev, vzrejnih farm, klavnic in razsekovalnic je dodan register trgovcev na debelo in na drobno.

— Identifikacija posamičnih živali je prilagojena uradnemu sistemu, ki se uporablja v administraciji.

— Sistem certificiranja proizvodov je podrobno opisan v priročniku za kakovost, ki določa postopke in navodila v skladu s specifikacijo ZGO, v kateri so določeni pogoji za izdelavo proizvoda in nadzor, ki se izvaja v različnih fazah proizvodnje pri zakolu, razrezu, filetiranju in trženju. Uvedeni so nadzori sledljivosti z analizo molekularnih markerjev (DNK).

— Dokumentacija, ki jo morajo hraniti registrirani gospodarski subjekti in v kateri so glede na dejavnost zabeležene vstopne in izstopne surovine oziroma proizvodi ter podatki, ki so potrebni za preverjanje sledljivosti posamičnih izdelkov ali certificiranih serij, je posodobljena.

3.4 Metoda pridobivanja

Pogoji za izdelavo proizvoda so prilagojeni tako, da so skladni s predpisi o dobrem počutju živali na posestvih, med prevozom in ob zakolu.

Krma za živino mora biti rastlinskega izvora in sestavljena iz surovin, ki se v Galiciji običajno uporabljajo za rejo živali, iz naslednjih skupin:

— žita in izdelki iz žit,

— oljnice in izdelki iz oljnic,

— stročnice in izdelki iz stročnic,

— gomolji, korenine in izdelki iz njih,

— krma,

— druge rastline in izdelki iz njih,

— minerali in

— drugo (proizvodi in stranski proizvodi iz pekarstva ter podobni proizvodi).

V sestavi krme za živino prevladujejo žita; v skupni teži krme morajo dosegati naslednje deleže: najmanj 60 % žit v zrnju ali najmanj 65 % žit v zrnju in izdelkov iz njih.

V primeru koncentratov za teličke se ta odstotek lahko zmanjša za 5 točk.

Za nadzor živalske krme morajo proizvajalci skleniti sporazum z Regulativnim organom za zaščiteno geografsko označbo „Ternera Gallega“.

Posebni pogoji, ki veljajo za proizvodnjo, skladiščenje in označevanje mesa z označbo ter se nanašajo na sledljivost, nadzor postopkov in vodenje dokumentov, so posodobljeni.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„TERNERA GALLEGA“

ES št.: ES-PGI-0105-0012-04.06.2010

ZGO ( X ) ZOP ( )

1. Ime

„Ternera Gallega“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz 1. točke

Sveže meso in drobovina goveda pasem Rubia Gallega in Morenas Gallegas, križancev med tema pasmama ter križancev s pasmami za proizvodnjo mesa Asturiana de los Valles, Limousine in Blonde d'Aquitaine. Možni so tudi križanci med samci navedenih pasem in kravami molznicami pasem Frisona in Pardo Alpina.

Glede na starost, krmo in način reje pred zakolom razlikujemo naslednje kategorije živali:

(a) teleta: živali, ki so zaklane, preden dosežejo starost 10 mesecev. Razlikujemo še: (i) teleta „Ternera Gallega“ kategorije „Suprema“: rejena na posestvu skupaj s kravo, ki jih je skotila, in dojena najmanj 7 mesecev, in (ii) teleta „Ternera Gallega“: odstavljena v različnih starostih; njihova prehrana temelji na krmi in koncentratih, ki jih je odobril regulativni organ;

(b) mlado govedo („añojo“): živali, zaklane v starosti od 10 do 18 mesecev.

Vsaki od teh vrst živali ustreza tržna kategorija z enakim imenom ter naslednjimi organoleptičnimi značilnostmi, mesnatostjo in stopnjo zamaščenosti:

(a) teletina „Ternera Gallega“ kategorije „Suprema“: meso je svetlo rožnate do rdeče barve; vsebuje kremasto maščobo biserno bele do svetlo rumene barve. Mišice so čvrste s finimi vlakni. Mesnatost trupov: S, E, U, R, O+. To merilo se ne upošteva za trupe živali pasme Morenas Gallegas. Stopnja zamaščenosti: za samce 2 ali 3; za samice 2, 3 ali 4;

(b) teletina „Ternera Gallega“: meso je rožnate do svetlo rdeče barve, enakomerno porazdeljena maščoba je biserno bele barve, mišice so čvrste s finimi vlakni. Mesnatost trupov: S, E, U, R, O+. To merilo se ne upošteva za trupe živali pasme Morenas Gallegas. Stopnja zamaščenosti: za samce 2 ali 3; za samice 2, 3 ali 4;

(c) mlado govedo („añojo“): meso je svetlo rdeče do intenzivno rdeče barve, maščoba je biserno bela, ki prehaja v svetlo rumeno. Mišice so čvrste in puste. Mesnatost trupov: S, E, U, R. Stopnja zamaščenosti: 2, 3, 4.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Na tradicionalnih posestvih prehrana temelji na mleku, ki se lahko dopolnjuje z žiti, predvsem koruzo, ter krompirjem, repo, krmo in krmili. Na proizvodnih posestvih prehrana temelji na krmi in krmilih.

Vsekakor mora biti krma za živino rastlinskega izvora in sestavljena iz surovin, ki se v Galiciji običajno uporabljajo za rejo živali, iz naslednjih skupin:

— žita in izdelki iz žit,

— oljnice in izdelki iz oljnic,

— stročnice in izdelki iz stročnic,

— gomolji, korenine in izdelki iz njih,

— krma,

— druge rastline in izdelki iz njih,

— minerali in

— drugo (proizvodi in stranski proizvodi iz pekarstva ter podobni proizvodi).

V sestavi krme za živino prevladujejo žita; v skupni teži krme morajo dosegati naslednje deleže: najmanj 60 % žit v zrnju ali najmanj 65 % žit v zrnju in izdelkov iz njih.

V primeru koncentratov za teličke se ta odstotek lahko zmanjša za 5 točk.

Uporaba proizvodov, ki lahko vplivajo na normalno hitrost rasti in razvoja živali, kot so izdelki iz recikliranih živali, je strogo prepovedana.

Za nadzor živalske krme morajo proizvajalci skleniti sporazum z Regulativnim organom za zaščiteno geografsko označbo „Ternera Gallega“.

3.5 Posebni proizvodni postopki, ki jih je treba izvajati na opredeljenem geografskem območju

Skotitev, reja in pridobivanje teže ter zakol živali in razrez trupov se morajo izvajati na opredeljenem geografskem območju, da se ohrani posebnost proizvoda ter se preverjajo proizvodne razmere in sledljivost.

Vsi subjekti, vključeni v proizvodni postopek, morajo biti vpisani v registre Regulativnega organa za ZGO „Ternera Gallega“. Vodijo se registri živinorejcev, vzrejnih farm, klavnic, razsekovalnic ter trgovcev na debelo in na drobno.

3.6 Posebna pravila za rezanje, ribanje, pakiranje itn.

Potrošniki lahko kupijo certificirane trupe najhitreje dan po zakolu.

Certificirani trupi, četrtine trupov ali kosi, ki so zamrznjeni, ne smejo biti označeni z ZGO.

Kosi, označeni z ZGO, se ne smejo razrezovati hkrati z drugim mesom brez zaščitene označbe in se skladiščijo tako, da se ne mešajo z drugimi kosi.

Certificirano meso lahko filetirajo, pakirajo in označijo subjekti, registrirani pri Regulativnem organu, ter trgovci na drobno, ki so predhodno sklenili pogodbo z regulativnim organom za nadzor, označevanje in trženje mesa.

3.7 Posebna pravila za označevanje

Zaradi identifikacije in sledljivosti so vsi trupi in kosi označeni z etiketami, ki se namestijo v vsaki fazi proizvodnje (zakol, razrez in/ali filetiranje). Etikete za različne tipologije iz točke 3.2 opisa proizvoda so različnih barv in vsebujejo naslednje podatke: identifikacijo in logotip „Ternera Gallega“, evropski logotip ZGO in podatke v zvezi s sledljivostjo. Poleg etiket je vsaka polovica trupa opremljena z dokumentom, na katerem so navedeni posestvo izvora, identifikacija in tipologija živali, starost ob zakolu, klasifikacija in teža trupa ter klavnica in datum zakola.

4. Kratka opredelitev geografskega območja

Geografsko območje ZGO „Ternera Gallega“ je celo ozemlje Galicije.

5. Povezanost z geografskim območjem

5.1 Posebnosti geografskega območja

Galicija ima valovito gričevnato pokrajino, razvejano rečno mrežo in atlantsko podnebje, za katerega so značilne obilne padavine in zmerne temperature, kar so ugodne razmere za veliko krme in visoko kmetijsko proizvodnjo. Ta proizvodna zmogljivost zemlje je spodbudila razvoj močne živinoreje, povezane s tem ozemljem, in nastanek pomembne proizvodne in predelovalne industrije, v kateri je goveje meso na prvem mestu.

V preteklosti so se z živinorejo ukvarjala družinska posestva, kjer se je tradicionalno znanje o tehnikah živinoreje, krmi in ravnanju z živino prenašalo iz roda v rod.

5.2 Posebnosti proizvoda

Obstoj pasem, namenjenih za proizvodnjo mesa, med katerimi je Rubia Gallega, ki so se prvotno redile v tri namene (vleka, mleko, meso), vendar predvsem zaradi proizvodnje mesa, je podlaga za sistem kmetijske proizvodnje, za katero so značilna majhna posestva in uporaba razpoložljivih virov, to je mleka, krme, kmetijskih pridelkov, kot so žita (predvsem koruza), krompir, repa itd.

Tradicionalno so v Galiciji živali zaklali pred 10. mesecem starosti, zato je teža trupov majhna, meso pa se po organoleptičnih značilnostih, to je mehkobi, barvi, teksturi in sočnosti, razlikuje od drugega mesa. Prehrana velikega dela telet temelji na dojenju, zaradi česar ima meso nekoliko drugačen videz (na primer barva maščobe, kremasta tekstura …) in okus. Te živali in njihovo meso imajo v ZGO ime „Suprema“, medtem ko se za ostale uporablja splošno ime „Ternera Gallega“.

V Galiciji se v manjši količini proizvaja tudi meso starejših živali, ki se prav tako redijo na družinskih posestvih. Ta proizvodnja temelji na večjem izkoriščanju genetske zmogljivosti pasem za proizvodnjo mesa in krmnih virov (silirana koruza in žita). Meso teh živali ima intenzivnejšo barvo, je čvrstejše in ima izrazitejši okus.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Prebivalci Galicije goveje črede že dolgo uporabljajo kot vir mesa in maščobe. Prvotno je bilo to govedo odporno, divje in majhno, po uvedbi krompirja in koruze, ki izvirata iz Amerike, pa je postalo bolj zajetno in so ga začeli uporabljati za kmečka dela ter proizvodnjo mesa in mleka. Njegova večnamenskost je zelo vplivala na razvoj zemljiških posesti v tej regiji, saj je poleg tega, da je dopolnilo družinsko porabo, ustvarjalo presežke, ki so omogočali nakup zemljišč.

V XVIII. stoletju je galicijsko govedo postalo zelo pomembno zaradi izvoza mesa v Anglijo, ki se je trajal do začetka XX. stoletja. Galicija je do konca 60. let prejšnjega stoletja z govejim mesom preskrbovala precejšen del Španije. Danes je ta proizvodnja mesa najpomembnejša kmetijska dejavnost s socialnega vidika in z vidika ohranjanja prebivalstva na podeželju.

Natančneje, meso „Ternera Gallega“ se proizvaja na družinskih živinorejskih posestvih, ki spoštujejo galicijsko tradicijo in zgodovino proizvodnje mesa ter vedno stavijo na kakovost. Na teh posestvih obstaja posebno sožitje med kravo, teletom in okoljem, ki so deležni skrbi in znanja galicijskih rejcev. Njihov način reje se je stoletja prenašal iz roda v rod in temelji na uporabi virov s posestva in posebni skrbi za živali – ki so jih spremljale in oblikovale njihovo zgodovino – tako da je vedno omogočal proizvodnjo izjemno kakovostnih agroživilskih proizvodov, ki so si na španskem trgu ustvarili velik sloves.

Sklic na objavo specifikacije

(člen 5(7) Uredbe (ES) št. 510/2006 (4))

http://www.medioruralemar.xunta.es/uploads/media/Pliego_de_condiciones_Ternera_Gallega_enero_2013.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.